b'\n_START_ARTICLE_\nIso Tervaj\xc3\xa4rvi (Yl\xc3\xb6j\xc3\xa4rvi)\n_START_SECTION_\nMaantietoa\n_START_PARAGRAPH_\nJ\xc3\xa4rven pituus on 1,4 kilometri\xc3\xa4, leveys 250 metri\xc3\xa4 ja sen pinta-ala on 18 hehtaaria. Se sijaitsee yli 35 metri\xc3\xa4 j\xc3\xa4rven ylitse kohoavien Tervavuorten l\xc3\xa4nsipuolella ja etel\xc3\xa4ss\xc3\xa4 sijaitsevan Kettukankaan pohjoispuolella. J\xc3\xa4rven l\xc3\xa4nsipuolisella mets\xc3\xa4alueella on paljon mets\xc3\xa4ojia, jotka on johdettu j\xc3\xa4rveen. Todellisuudessa Iso Tervaj\xc3\xa4rvi on Ruuppalammen kautta virtaavan Tervajoen l\xc3\xa4pivirtausj\xc3\xa4rvi, jonka oma laskuoja laskee kilometrin j\xc3\xa4lkeen Aurej\xc3\xa4rveen. Veden keskim\xc3\xa4\xc3\xa4r\xc3\xa4inen viipym\xc3\xa4 j\xc3\xa4rvess\xc3\xa4 on 28 vuorokautta. Rantaviiva on 3,5 kilometri\xc3\xa4 pitk\xc3\xa4 ja on p\xc3\xa4\xc3\xa4asiassa kangasmets\xc3\xa4\xc3\xa4. L\xc3\xa4nsirannan ymp\xc3\xa4rist\xc3\xb6ss\xc3\xa4 sijaitsee kaksi maatilaa ja j\xc3\xa4rven etel\xc3\xa4rannalla ja laskuojan rannalla sijaitsee toistakymment\xc3\xa4 vapaa-ajan asuntoa. Muualla j\xc3\xa4rvell\xc3\xa4 vapaa-ajan asuntoja on vain kaksi. Tiet n\xc3\xa4ille asunnoille tulevat yhdystielt\xc3\xa4 3350, joka kulkee Lassilan kyl\xc3\xa4n l\xc3\xa4pi.\n_START_SECTION_\nVedenlaatu\n_START_PARAGRAPH_\nJ\xc3\xa4rven valuma-alueella on mets\xc3\xa4\xc3\xa4, suota ja pienempi\xc3\xa4 j\xc3\xa4rvi\xc3\xa4. Alueella j\xc3\xa4rven l\xc3\xa4nsipuolella sijaitsee my\xc3\xb6s pieni\xc3\xa4 peltoja ja pohjoispuolella Talasnevan 60 hehtaarin turvetuotantoalue. Turvetuotannosta huolimatta Iso Tervaj\xc3\xa4rven vedenlaatua ei tarkkailla s\xc3\xa4\xc3\xa4nn\xc3\xb6llisesti. J\xc3\xa4rvest\xc3\xa4 on tutkimuksia vuosilta 1989, 1994 ja 2011._NEWLINE_Talvella 1994 j\xc3\xa4rven happitilanne oli en\xc3\xa4\xc3\xa4 tyydytt\xc3\xa4v\xc3\xa4ll\xc3\xa4 tasolla, koska pohjan l\xc3\xa4hell\xc3\xa4 esiintyi happikatoa. Tilanne oli vuosikohtainen, koska talvella 1989 happitilanne oli hyv\xc3\xa4. Kuitenkin talvella 2011 happivajetta esiintyi my\xc3\xb6s pintavedess\xc3\xa4. Alusvedest\xc3\xa4 on tutkimustuloksia k\xc3\xa4ytett\xc3\xa4viss\xc3\xa4 vain vuodelta 1994 eik\xc3\xa4 kes\xc3\xa4tutkimuksia ei ole tehty. Siksi happipitoisuuksista on vaikeaa tehd\xc3\xa4 varmoja p\xc3\xa4\xc3\xa4telmi\xc3\xa4. Veden eritt\xc3\xa4in tumma v\xc3\xa4ri ja korkeat humuspitoisuudet luokittelevat Ison Tervaj\xc3\xa4rven suoj\xc3\xa4rviin, joilla on yleens\xc3\xa4 veden happamuus alhainen. Isosta Tervaj\xc3\xa4rven happamat vedet laskevat Aurej\xc3\xa4rveen, jonka selk\xc3\xa4vesill\xc3\xa4 veden happamuustaso on pysynyt viel\xc3\xa4 kuitenkin esimerkiksi muikulle riitt\xc3\xa4v\xc3\xa4n korkealla. Iso Tervaj\xc3\xa4rven p\xc3\xa4\xc3\xa4llysvedest\xc3\xa4 mitatut fosforipitoisuudet ovat korkeita ja niiden perusteella j\xc3\xa4rvi on rehev\xc3\xb6itynyt. My\xc3\xb6s typpipitoisuudet ovat luonnontasoa korkeampia, sill\xc3\xa4 vedess\xc3\xa4 on paljon humusta. Vuonna 2011 talvella j\xc3\xa4rven fosforipitoisuudet olivat v\xc3\xa4h\xc3\xa4sateisista s\xc3\xa4\xc3\xa4oloista johtuen aiempaa matalammat. Ison Tervaj\xc3\xa4rvi soveltuu virkistysk\xc3\xa4ytt\xc3\xb6\xc3\xb6n vain v\xc3\xa4ltt\xc3\xa4v\xc3\xa4sti ja rehevyysongelmia voi esiinty\xc3\xa4 my\xc3\xb6s kes\xc3\xa4aikana.'